სესარ ასპილიკუეტა

სესარ ასპილიკუეტა ტანკო (, დ. 28 აგვისტო, 1989) — ესპანელი ფეხბურთელი, მადრიდის „ატლეტიკოს“ მცველი.

ესპანეთის ლა ლიგის კლუბ „ოსასუნაში“ გატარებული სამი სეზონის შემდეგ, სადაც მან დაიწყო საფეხბურთო კარიერა, გადავიდა საფრანგეთის ლიგა 1-ის კლუბ „მარსელში“, სადაც მოიგო 4 ტიტული. 2012 წლის ზაფხულში ის გადავიდა „ჩელსიში“, რომელთან ერთადაც მოიგო ევროპის ლიგა პირველივე სეზონში.

ასპილიკუეტამ 55 მატჩი ჩაატარა ესპანეთის ასაკობრივ ნაკრებებში. ესპანეთის 21 წლამდელთა ნაკრებთან ერთად მოიგო 2011 წლის ევროპის ახალგაზრდული ჩემპიონატი. 2013 წელს პირველად ითამაშა ესპანეთის ეროვნულ ნაკრებში. ის იყო სანაკრებო განაცხადში 2014 წლის მსოფლიო ჩემპიონატზე.

იმის გამო, რომ მისი გვარის წარმოთქმა უჭირს ზოგიერთ ინგლისურ ენაზე მოლაპარაკეს, „ჩელსის“ გულშემატკივრებმა მეტსახელად შეარქვეს „დეივი“ ("").

საკლუბო კარიერა
ოსასუნა
ასპილიკუეტა დაიდაბა პამპლონაში, ნავარაში. კარიერა დაიწყო მშობლიური ქალაქის კლუბ „ოსასუნას“ ახალგაზრდულ გუნდში. მისი დებიუტი ლა ლიგაში შედგა 2007 წლის 8 აპრილს მადრიდის „რეალთან“ 0-2 წაგებულ მატჩში; კარიერა დაიწყო როგორც ნახევარმცველმა.

2007-2008 წლების სეზონში, მიუხედავად ტრავმებისა, ასპილიკუეტა გახდა ძირითადი შემადგენლობის ფეხბურთელი 18 წლის ასაკში, რომელმაც შემდეგ შეიცვალა პოზიცია და გახდა მცველი. მან მომდევნო სეზონშიც შეინარჩუნა ადგილი ძირითად შემადგენლობაში და მხოლოდ ორ მატჩში არ მიუღია მონაწილეობა.

მარსელი
2010 წლის 21 ივნისს, ფრანგულმა კლუბმა „მარსელმა“ განაცხადა, რომ შეთანხმდა „ოსასუნასთან“ ასპილიკუეტას ტრანსფერზე 7 მილიონი ევროს სანაცვლოდ. კულბს და ფეხბურთელს შორის გაფორმდა ოთხწლიანი ხელშეკრულება. ერთი კვირის შემდეგ ნავარელებმა განაცხადეს, რომ ტრანსფერის საფასური შესაძლოა გაზრდილიყო 9,5 მილიონ ევრომდე, ასპილიკუეტას ჩატარებული მატჩების რაოდენობის მიხედვით. ჩემპიონთა ლიგაზე სადებიუტო მატჩში მოსკოვის „სპარტაკთან“ ასპილიკუეტამ გაიტანა ერთადერთი გოლი.

2010 წლის 27 ნოემბერს, „მონპელიესთან“ 4-0 მოგებული მატჩის საწყის წუთებზე, სადაც „მარსელმა“ გაინაღდა ჩემპიონთა ლიგის ზონაში მოხვედრა, ასპილიკუეტამ მარცხენა მუხლზე მიიღო ტრავმა. ამის გამო მას ექვსი თვე გაუცდა.

2012 წლის აგვისტოში დაირხა ხმები, რომ ასპილიკუეტათი დაინტერესებულნი იყვნენ სხვადასხვა კლუბები, მათ შორის პრემიერ ლიგის კლუბი „ჩელსი“. „მარსელმა“ განაცხადა, რომ ასპილიკუეტა დატოვებდა, კლუბს, თუკი „ჩელსი“ გადაიხდიდა შესაბამის თანხას. მიუხედავად იმისა, რომ ასპილიკუეტა ლოიალურად იყო განწყობილი „მარსელის“ მიმართ, ის დატოვებდა კლუბს, რადგან სურდა „მარსელისთვის ფინანსური მდგომარეობის გაუმჯობესება“.

ჩელსი
2012 წლის 24 აგვისტოს, „ჩელსიმ“ ასპილიკუეტასთან გააფორმა ხელშეკრულება, 7 მილიონი ფუნტი სტერლინგის საფასურად. მისმა თანაგუნდელმა და თანამემამულე ფეხბურთელმა ხუან მატამ განაცხადა: „ის არის ძლიერ მარჯვენა მცველი, რომელსაც შეუძლია ტემპში თამაში, ამგვარად, მე ვთვლი, რომ ის არის უკვე სრულყოფილი ფეხბურთელი.“

2012-2013 წლების სეზონი
ასპილიკუეტას დებუტი შედგა 2012 წლის 25 სექტემბერს, „ვულვერჰემპტონ უონდერერსთან“ 6-0 მოგებულ სასტარტო მატჩში ლიგის თასზე. პრემიერ ლიგაში პირველი მატჩი ჩაატარა ერთი კვირის შემდეგ, როდესაც შეცვლაზე შევიდა მოედანზე ბრანისლავ ივანოვიჩის ნაცვლად „ნორვიჩ სიტისთან“ 4-1 მოგებულ მატჩში, სტემფორდ ბრიჯზე.

2012 წლის 3 ნოემბერს ასპილიკუეტამ ითამაშა „სუონსი სიტისთან“ მატჩში სტუმრად, რომელიც ფრედ, 1-1 დასრულდა. 2012-2013 წლების სეზონში მან 48 ოფიციალურ მატჩში მიიღო მონაწილეობა რაფაელ ბენიტესის ხელმძღვანელობით, მათ შორის რვა მატჩი ჩაატარა ევროპის ლიგაზე, რომელიც ტრიუმფით დაასრულა ლონდონურმა კლუბმა. ფინალში, რომელიც ამსტერდამში გაიმართა, პორტუგალიურ „ბენფიკასთან“ მატჩში ასპილიკუეტას მიერ ხელით თამაშის გამო დაინიშნა პენალტი, რომელიც ოსკარ კარდოსომ გაიტანა და ანგარიში გათანაბრდა. საბოლოოდ, მატჩი დასრულდა 2-1, ლონდონური კლუბის სასარგებლოდ.

2013-2014 წლების სეზონი
ასპილიკუეტამ პირველი ოფიციალური გოლი „ჩელსის“ მაისურით გაიტანა 2013 წლის 29 ოქტომბერს, ლონდონის „არსენალთან“ 2-0 მოგებულ მატჩში, ლიგის თასის მეოთხე რაუნდში. ჟოზე მოურინიოს მთავარ მწვრთნელად დანიშვნის შემდეგ ასპილიკუეტა თამაშობს მარცხენა მცველის პოზიციაზე, სადაც მანამდე თამაშობდა ეშლი კოული. მოურინიომ მის შესახებ განაცხადა: „ასპილიკუეტა არის ფეხბურთელი, რომელიც ძალიან მომწონს. ვფიქრობ, რომ 11 ასპილიკუეტა მოიგებდა გათამაშებას (ჩემპიონთა ლიგას), რადგან ფეხბურთი არ არის მხოლოდ სუფთა ტალანტი.“

2014-2015 წლების სეზონი
2014-2015 წლების სეზონის დაწყებამდე კლუბიდან გაათავისუფლეს კოული და გადაიხადეს 15,8 მილიონი ფუნტი სტერლინგი ფილიპე ლუისის სანაცვლოდ, მაგრამ ასპილიკუეტამ დაიწყო სეზონი, ძირითადი შემადგენლობის მარცხენა მცველის პოზიციაზე. 2014 წლის 2 სექტემბერს ასპილიკუეტამ კლუბთან გააფორმა ახალი, ხუთწლიანი ხელშეკრულება.

2014 წლის 18 ოქტომბერს ასპილიკუეტა პირველ ტაიმში მოედნიდან გააძევეს „კრისტალ პალასთან“ 2-1 მოგებულ მატჩში მაილ ედინაკის წინააღმდეგ უხეში თამაშის გამო.

ასპილიკუეტამ სასტარტო შემადგენლობაში დაიწყო მატჩი 2015 წლის ინგლისის ლიგის თასის ფინალში, 1 მარტს. მეორე ტაიმში „ტოტენჰემ ჰოტსპურის“ ფეხბურთელთან, ერიკ დაიერთან შეჯახებისას მიიღო ტრავმა და თავშეხვეულს მოუწია მოდენის დატოვება.

სანაკრებო კარიერა
2007 წლის 19 წლამდელთა ევროპის ჩემპიონატზე ასპილიკუეტა დაეხმარა ესპანეთის ნაკრებს გამარჯვებაში. 21 წლამდელთა ნაკრებში ითამაშა 2009 წლის ევროპის ჩემპიონატზე, სადაც ჯგუფურ ეტაპზე სამივე მატჩი დაიწყო სასტარტო შემადგენლობაში.

2010 წლის 11 მაისს, 20 წლის ასპილიკუეტა ესპანეთის ეროვნული ნაკრების მწვრთნელმა, ვისენტე დელ ბოსკემ შეიყვანა 2010 წლის მსოფლიო ჩემპიონატის გაფართოებულ, 30-კაციან განაცხადში. თუმცა, ის ვერ მოხვდა საბოლოო განაცხადში.

ასპილიკუეტა გამოძახებული იყო ესპანეთის 23 წლამდელთან ნაკრებში 2012 წლის ზაფხულის ოლიმპიური თამაშებისთვის მას შემდეგ, რაც ვერ მოხვდა 2012 წლის ევროპის ჩემპიონატის განაცხადში. მან მონაწილეობა მიიღო ჯგუფური ეტაპის მხოლოდ ბოლო მატჩში, რომელიც ფრედ, 0-0 დასრულდა მაროკოს ნაკრებთან, ოლდ ტრაფორდზე.

2013 წლის 1 თებერვალს, ასპილიკუეტა გამოიძახეს ურუგვაის ეროვნულ ნაკრებთან საერთაშორისო ამხანაგური მატჩის წინ. მწვრთნელმა განაცხადა: „ასპილიკუეტა ბევრ მატჩს ატარებს „ჩელსიში“. ის ენერგიულია, კარგი მცველია და ყოველთვის სურს შეტევაში გადასვლა. ჩვენ მისი დიდი იმედი გვაქვს.“ მისი დებიუტი შედგა ხუთი დღის შემდეგ, დოჰაში, ყატარის ეროვნულ ნაკრებთან 3-1 მოგებულ მატჩში, სადაც 90 წუთი ითამაშა; მატჩის შემდეგ განაცხადა, რომ მისი ოცნება იყო ეროვნულ ნაკრებში თამაში.

ასპილიკუეტა შეიყვანეს ბრაზილიაში გასამართი 2013 წლის კოფედერაციის თასის სანაკრებო განაცხაში: მან სასტარტოში დაიწყო ჯგუფური ეტაპის მეორე მატჩში ტაიტის ნაკრებთან მატჩში, რომელიც ესპანეთმა მოიგო 10-0, რომელიც იყო რეკორდული ანგარიში ამ ტურნირზე და შეცვალა ალვარო არბელოა შესვენებაზე ფინალში, ბრაზილიასთან 0-3 წაგებულ მატჩში

2014 წლის ივნისში ასპილიკუეტა შეიყვანეს ეროვნული ნაკრების განაცხადში 2014 წლის მსოფლიო ჩემპიონატის წინ. საწყის ორ მატჩში მან ითამაშა სასტარტოში, ჰოლანდიასთან და ჩილესთან, როდესაც ესპანეთის ნაკრები ჯგუფური ეტაპიდან გამოეთიშა ასპარეზობას.

ტიტულები
კლუბი
მარსელი
საფრანგეთის სუპერთასი: 2010, 2011
საფრანგეთის ლიგის თასი 2010-2011, 2011-2012

ჩელსი
ინგლისის ლიგის თასი: 2014-2015
უეფას ევროპის ლიგა: 2012-2013
ფიფას საკლუბო მსოფლიო ჩემპიონატი, ვერცხლის მედალი: 2012
უეფას სუპერთასი, ვერცხლის მედალი: 2013

ნაკრები
ესპანეთის 19 წლამდელთა ნაკრები
ევროპის 19 წლამდე ნაკრებთა ჩემპიონატი: 2007

ესპანეთის 21 წლამდელთა ნაკრები
ევროპის 21 წალმდე ნაკრებთა ჩემპიონატი: 2011

ესპანეთი
ფიფას კონფედერაციის თასი: ვერცხლის მედალი, 2013

კარიერის სტატისტიკა
საკლუბო
სანაკრებო